लखनऊ: अखिलेश यादव के ड्रीम प्रोजेक्ट लखनऊ मेट्रो का मंगलवार को यूपी के सीएम योगी आदित्यनाथ ने उद्घाटन किया. इस पर समाजवादी पार्टी के लोग योगी के लिए ट्वीट कर कह रहे हैं, 'राम नाम जपना, पराया माल अपना'. अखिलेश यादव मेट्रो के ट्रायल रन का उद्घाटन पिछले साल 1 दिसंबर को ही कर चुके थे, लिहाजा अब सपा-भाजपा में मेट्रो का क्रेडिट लेने की होड़ है. लखनऊ मेट्रो का उद्घाटन तो मुख्यमंत्री योगी को सुबह 11:30 बजे करना था, लेकिन मंगलवार सुबह जब लखनऊ सोकर उठा तो उसे 'टाइम्स ऑफ इंडिया' अखबार में समाजवादी पार्टी का एक फुल पेज विज्ञापन दिखा, जिसमें अखिलेश के मेट्रो उद्घाटन की बड़ी-बड़ी तस्वीरें छपी थीं और साथ में लिखा था, 'अखिलेश यादव के सपनों की मेट्रो में अब लखनऊ करेगा सफर.' यही नहीं ट्विटर, फेसबुक और व्हाट्सऐप वगैरह ऐसे पोस्ट से भरे थे, जिन पर सपा नेताओं ने मेट्रो के साथ अखिलेश की तस्वीरें लगाकर 'अखिलेश की मेट्रो' लिख रखे थे.